KTAM หั่นผลตอบแทนตราสารหนี้เหลือ 1.70% หลังระบบมีสภาพคล่องสูง-เศรษฐกิจโลกผันผวน
KTAM หั่นผลตอบแทนกองตราสารหนี้ จาก 1.75% ต่อปี เหลือ 1.70% ต่อปี เนื่องจากในช่วงนี้ระบบมีสภาพคล่องสูงมาก
5 ก.พ. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน บริษัทหลักทรัพย์จัดการกองทุนกรุงไทย หรือ KTAM เปิดเผยว่า บริษัทมีการปรับลดอัตราผลตอบแทนของกองทุนเปิดกรุงไทยตราสารหนี้ เอฟไอเอฟ 83 (KTFF83) จาก 1.75% ต่อปี เหลือ 1.70% ต่อปี เนื่องจากในช่วงนี้ระบบมีสภาพคล่องสูงมาก ทำให้สถาบันการเงินหลายแห่งทั้งในประเทศและต่างประเทศปรับลดอัตราดอกเบี้ยและบางแห่งงดรับเงินฝาก นอกจากนี้สภาพเศรษฐกิจโลกที่ผันผวนทำให้คาดว่าอัตราดอกเบี้ยจะยังคงอยู่ในระดับต่ำทั่วโลก
อย่างไรก็ตาม กองทุน KTFF83 เสนอขายถึงวันที่ 9 ก.พ. 2559 อายุ 6 เดือน เน้นลงทุนในตราสารหนี้ต่างประเทศ ได้แก่ MTN ที่ออกโดย Banco Latinoamericano de Comercio Exterior, S.A., เงินฝากประจำ Agricultural Bank of CHINA ,Bank of China (Macau), Abu Dhabi Commercial Bank PJSC และ Ahli Bank QSC